Ο Ιωάννης Μιχόπουλος γεννήθηκε στο Ράτιγκεν Γερμανίας το 1969. Φοίτησε στην Ιατρική Σχολή Αθηνών (1988-1994) και απέκτησε τον τίτλο της ψυχιατρικής ειδικότητας στην Α΄ Ψυχιατρική Κλινική ΕΚΠΑ στο Αιγινήτειο Νοσοκομείο. Υπηρετεί στην Β΄ Ψυχιατρική Κλινική ΕΚΠΑ στο Νοσοκομείο «Αττικόν» από την ίδρυσή της, το 2003. Έκτοτε έχει εξελιχθεί σε όλες τις βαθμίδες μέχρι τη βαθμίδα του Καθηγητή (2022) με γνωστικό αντικείμενο «Ψυχιατρική». Έχει  δημιουργήσει τη Μονάδα Διαταραχών Πρόσληψης Τροφής και παραμένει Επιστημονικός Υπεύθυνος για τη λειτουργία της από το 2010 έως και σήμερα. Είναι υπεύθυνος για την εκπαίδευση των φοιτητών Ιατρικής στο μάθημα «Ψυχιατρική» τα τελευταία 10 χρόνια και μέλος της Συντονιστικής Επιτροπής Εκπαίδευσης των Προγραμμάτων  Μεταπτυχιακών Σπουδών της Ιατρικής Σχολής ΕΚΠΑ «Ψυχιατροδικαστική» και «Ψυχοθεραπείες».
Μετά την εκπαίδευση του στη Γνωσιακή Ψυχοθεραπεία, από το 2004, συμμετέχει στην οργάνωση και εκπαίδευση, ως εκπαιδευτής και επόπτης στο  4ετές Εκπαιδευτικό Πρόγραμμα στις Γνωσιακές Ψυχοθεραπείες «Ιωάννης Παπακώστας», που οργανώνεται από την Α΄ και την Β΄ Ψυχιατρική Κλινική ΕΚΠΑ και το Ερευνητικό Πανεπιστημιακό Ινστιτούτο Ψυχικής Υγιεινής. Από το 2018-2024 έχει διατελέσει Πρόεδρος της Ελληνικής Εταιρείας Γνωσιακών Ψυχοθεραπειών, η οποία συνδιοργανώνει το παραπάνω πρόγραμμα, και από το 2020 έως και σήμερα είναι Επιστημονικός Υπεύθυνος αυτού του προγράμματος. Υπήρξε εκλεγμένο μέλος της Γενικής Συνέλευσης της Ιατρικής Σχολής ΕΚΠΑ για 8 χρόνια και Γραμματέας του Κλάδου Ψυχοθεραπειών και του Κλάδου Διαταραχών Πρόσληψης Τροφής της Ελληνικής Ψυχιατρικής Εταιρείας για 6 χρόνια. Το 2024 εκλέχθηκε Πρόεδρος του Κλάδου Διαταραχών Πρόσληψης Τροφής της Ελληνικής Ψυχιατρικής Εταιρείας.
Έχει μετεκπαίδευση στο αντικείμενο της μετα-ανάλυσης στο Oxford University και στο Kyoto University (με υποτροφία από το Matsumae International Foundation).  Είναι ιδρυτικό μέλος και διατελεί μέλος του ΔΣ της  Cochrane Greece. Έχει πάνω από 160 διεθνείς δημοσιεύσεις, εκ των οποίων 120 εντός SCI, και πάνω από 4000 βιβλιογραφικές αναφορές, με h-index 32, στη βάση δεδομένων Google scholar (Μάρτιος 2026).

